Trawlerbouers van faam
Welliswaar nie trawlers (vistreilers) waarmee see toe gegaan kan word nie, maar die detail daarvan stem letterlik ooreen met die Ware Jakob, so ook die gedrukte Gans-name en identifikasienommers wat daarop aangebring word.
Trawlerbouers van faam, met Chris (Snr) Geldenhuys links, saam met sy seun, Chris (Jnr) agter hulle kunswerke - twee voltooide trawlers.
Die twee "kunstenaars" is geharde trawlervissermanne, Chris (Snr) Geldenhuys en sy seun, Chris (Jnr) van Gansbaai. Chris (Snr) werk al sowat 40 jaar op trawlers en Chris (Jnr) sowat 10 jaar. Na sóveel jare moet 'n visserman darem sekerlik die detail van die trawlers ken!
"Ons het maar onlangs met die bouery van die replika's begin, maar het al 7 bote voltooi," vertel Chris (Snr). Hy sê een van hulle werk sowat 2 weke aan 'n boot, maar dan is dit elke dag van vroeg tot laat. Die bote is sowat 'n meter lank en lyk in alle opsigte identies soos hulle ouer (heelwat groter!) ouboete, alhoewel dit nie volgens skaal gebou word nie.
Die detail van dié twee se werk is verstommend en alles is daar: DDF-nommer vir Gansbaai, ZR-nommer vir internasional noodseine, watertenk, dekroller, vispomp, "power block", "kanon", "stacker", "supporter block" en veel meer, presies soos dit moet wees word in die fynste besonderhede weergegee. Werk pa en seun saam aan 'n boot? "Nooit gesien," sê Chris (Snr), "elkeen werk in vrede aan sy eie boot, anders sal ons mekaar vermoor!" Die bestaande trawlers se name word spesiaal gedruk, soos Berggans, Wildegans en dies meer. "Ons beplan om replika's van al Gansbaai se trawlers te bou," sê Chris (Snr). 'n Miniatuur trawler soos hierdie behoort 'n pragtige aandenking vir booteienaars te wees, miskien tog net nie op moederliefde se glasvertoonkas met haar fyn porselyndingetjies nie…..!
Belangstellendes wat die aanskaffing van so 'n replika oorweeg, of die bote wil besigtig, kan vir Joan Geldenhuys by 082-512-0983 skakel, of stuur 'n e-pos aan haar by joangeldenhuys@gmail.com.